IVLปรับเป้ารายได้ปี54โต70%จากปีก่อน
IVL ปรับเป้ารายได้ปี54 โตขึ้น 70% จากปีก่อน เหตุเป็นผลจากหลังซื้อกิจการไปทำให้กำลังการผลิตเพิ่ม ราคาสเปรด PTA-PET ปรับตัวดีขึ้น และความต้องการสินค้าฟื้นตามเศรษฐกิจฟื้นตัว
22 ก.พ. 2554

IVL ปรับเป้ารายได้ปี54 โตขึ้น 70% จากปีก่อน เหตุเป็นผลจากหลังซื้อกิจการไปทำให้กำลังการผลิตเพิ่ม ราคาสเปรด PTA-PET ปรับตัวดีขึ้น และความต้องการสินค้าฟื้นตามเศรษฐกิจฟื้นตัว




นายอาลก โลเฮีย รองประธานกรรมการและประธานเจ้าหน้าที่บริหารกลุ่มบริษัท อินโดรามา เวนเจอร์ส (IVL) เปิดเผยว่า บริษัทปรับเป้าการเติบโตของรายได้ปี 2554 เพิ่มขึ้น 70% จากเป้าเดิม คาดว่าจะเติบโตเพียง 20 % จากปีก่อนทำได้ 9.7 หมื่นล้านบาท เนื่องจากเป็นผลจากที่บริษัทได้ซื้อกิจการมาต่อเนื่องและทำให้กำลังการผลิตเพิ่มขึ้น และราคาเมล็ดพลาสติกที่ใช้ผลิตโพลีเอสเตอร์ (PTA) และราคาเมล็ดพลาสติกที่ใช้ผลิตขวดพลาสติก (PET) มีการปรับตัวสูงขึ้น ประกอบกับความต้องการใช้เมล็ดพลาสติกสูงขึ้นตามเศรษฐกิจโลกที่ฟื้นตัว
นอกจากนี้ บริษัทมีงบลงทุนปีนี้ 1,000 ล้านเหรียญสหรัฐ สำหรับซื้อกิจการเพิ่มและเป็นการเจรจาที่ได้ประกาศออกมาแล้ว แต่ยังไม่รวมกับการเจรจาที่บริษัทกำลังดำเนินการเจรจาซื้อกิจการอีก 6 ราย 
ทั้งนี้ หลังซื้อกิจการที่จีนและยุโรป บริษัทจะมีกำลังการผลิตเพิ่มเป็น 5.8 ล้านตัน เทียบกับปีก่อนอยู่ที่ 3.5 ล้านตัน แต่หากที่เหลือของปีนี้มีการเจรจาซื้อกิจการสำเร็จอีกกำลังการผลิตก็อาจปรับเพิ่มขึ้นอีก
อย่างไรก็ดี บริษัทมีงบลงทุน 3,800 ล้านเหรียญสหรัฐ สำหรับการซื้อกิจการและสร้างโรงงานใหม่เพื่อขยายกำลังการผลิตเป็น10 ล้านตันในปี2557